VSRS Sklep I R 116/2018
Datum: 2018-09-06T02:00:00.000+02:00
ecli: ECLI:SI:VSRS:2018:I.R.116.2018
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz razlogov ekonomičnosti - sedež pravdne stranke - bivališče pravdne stranke

## Jedro

Glede na tožničin sedež in stalno prebivališče toženca je z vidika ekonomičnosti primerno, da o zadevi odloči strankama najbližje stvarno pristojno sodišče.

## Izrek

Za odločanje v tej zadevi se določi pristojnost Okrajnega sodišča v Kopru.

## Obrazložitev

1. Okrajno sodišče v Ljubljani je bilo doslej krajevno pristojno za odločanje o zahtevku zaradi pravnomočnega sklepa izvršilnega sodišča VL 122044/2017 z dne 2. 2. 2018 (64. list prvostopenjskega sodnega spisa).

2. Tožnica je v vlogi z dne 23. 3. 2018 predlagala, da o njenem tožbenem zahtevku odloči Okrajno sodišče v Kopru, ker ima tožnica sedež v Kopru, toženec pa v Ankaranu, oba kraja pa spadata v teritorialno pristojnost koprskega sodišča. Toženec je soglašal s tožničinim predlogom.

3. Predlog je utemeljen.

4. Upoštevaje, da je bila pristojnost ljubljanskega okrajnega sodišča določena s pravnomočnim sklepom, glede katerega ni bil sprožen kompetenčni spor, je treba tožnikov predlog preizkusiti kot predlog v okvirih določbe 67. člena Zakona o pravdnem postopku (v nadaljevanju ZPP). Glede na tožničin sedež in stalno prebivališče toženca je z vidika ekonomičnosti primerno, da o zadevi odloči strankama najbližje stvarno pristojno sodišče. Zato je Vrhovno sodišče določilo pristojnost Okrajnega sodišča v Kopru.